作者:史達祖
標題:蘭陵王
內容:漢江側。月弄仙人佩色。含情久，搖曳楚衣，天水空濛染嬌碧。文漪簟影織。涼骨時將粉飾。誰曾見，羅襪去時，點點波間冷雲積。相思舊飛鷁。謾想像風裳，追恨瑤席。涉江幾度和愁摘。記雪映雙腕，刺縈絲縷，分開綠蓋素袂溼。放新句吹入。寂寂。意猶昔。念淨社因緣，天許相覓。飄蕭羽扇搖團白。屢側臥尋夢，倚闌無力。風標公子，欲下處、似認得。